Kommissionens forordning (EF) nr. 1425/2003

af 11. august 2003

om ændring af forordning (EF) nr. 466/2001 for så vidt angår patulin

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 315/93 af 8. februar 1993 om fællesskabsprocedurer for forurenende stoffer i levnedsmidler(1), særlig artikel 2, stk. 3,

efter høring af Den Videnskabelige Komité for Levnedsmidler (SCF), og

ud fra følgende betragtninger:

(1) I Kommissionens forordning (EF) nr. 466/2001(2), senest ændret ved forordning (EF) nr. 563/2002(3), fastsættes der grænseværdier for bestemte forurenende stoffer i levnedsmidler. Der er fastsat grænseværdier for nitrat, aflatoksiner, ochratoksin A, bly, cadmium, kviksølv, 3-MCPD og dioxin.

(2) Nogle medlemsstater har vedtaget eller planlægger at vedtage grænseværdier for patulin i frugtsaft, navnlig æblesaft og æbleprodukter indeholdende frugtkød, såsom æblekompot og æblemos, samt i sådanne produkter bestemt til spædbørn og småbørn. På baggrund af de eksisterende forskelle medlemsstaterne imellem og de konkurrenceforvridninger, som kan blive resultatet deraf, må der træffes EF-foranstaltninger til at sikre markedets enhed, samtidig med at proportionalitetsprincippet respekteres.

(3) Patulin er et mykotoksin, der produceres af svampe af flere forskellige slægter, f.eks. Penicillium-, Aspergillus- og Byssochlamys-arter. Patulin kan forekomme i mange mugne frugter, korntyper og andre fødevarer, men æbleprodukter er den største kilde til patulinforurening.

(4) Den Videnskabelige Komité for Levnedsmidler godkendte på sit møde den 8. marts 2000 den midlertidige maksimale tolerable daglige indtagelse (PMTDI) på 0,4 μg/kg kropsvægt for patulin.

(5) I 2001 blev der inden for rammerne af Rådets direktiv 93/5/EØF af 25. februar 1993 om bistand til Kommissionen og samarbejde fra medlemsstaternes side ved den videnskabelige gennemgang af spørgsmål vedrørende levnedsmidler(4) (SCOOP) som en særskilt arbejdsopgave gennemført en vurdering af EU-befolkningens indtagelse af patulin via kosten ("Assessment of the dietary intake of patulin by the population of EU Member States"). Fra vurderingen kan det konkluderes, at den gennemsnitlige eksponering synes at ligge et godt stykke under PMTDI på 0,4 μg/kg kropsvægt. For særlige forbrugergrupper, især små børn, og i de værst tænkelige tilfælde er patulineksponeringen dog mere omfattende, men stadig under PMTDI.

(6) Forordning (EF) nr. 466/2001 bør derfor ændres i overensstemmelse hermed.

(7) De i denne forordning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

UDSTEDT FØLGENDE FORORDNING:

Artikel 1

I forordning (EF) nr. 466/2001 foretages følgende ændringer:

1) I artikel 5 indsættes som stk. 4:

"4. Kommissionen skal revidere senest den 30. juni 2005 grænseværdierne for patulin i punkt 2.3.1 og 2.3.2 i bilag I, sektion 2, med henblik på at reducere dem under hensyntagen til udviklingen af den aktuelle videnskabelige og teknologiske viden og til gennemførelsen af 'Code of Practice for the prevention and reduction of patulin contamination in apple juice and apple juice ingredients in other beverages' (retningslinjer for god praksis med henblik på forebyggelse og reduktion af patulinforurening i æblesaft og æblesaftingredienser i andre drikkevarer)."

2) Bilag I ændres som anført i bilaget til denne forordning.

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 1. november 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. august 2003.

På Kommissionens vegne

David Byrne

Medlem af Kommissionen

(1) EFT L 37 af 13.2.1993, s. 1.

(2) EFT L 77 af 16.3.2001, s. 1.

(3) EFT L 86 af 3.4.2002, s. 5.

(4) EFT L 52 af 4.3.1993, s. 18.

BILAG

I sektion 2 (mykotoksiner) i bilag I indsættes følgende som punkt 2.3:

">TABELPOSITION>"